b'\n_START_ARTICLE_\nTieliikennelaki\n_START_PARAGRAPH_\nSuomen tieliikennelaki (SDK 267/1981, ruots. v\xc3\xa4gtrafiklag) koskee liikennett\xc3\xa4 tiell\xc3\xa4. Laki m\xc3\xa4\xc3\xa4r\xc3\xa4\xc3\xa4 liikennes\xc3\xa4\xc3\xa4nn\xc3\xb6t ja on perustana turvalliseen liikkumiseen Suomen teill\xc3\xa4 pois lukien Ahvenanmaa, jolla on oma lakinsa tieliikenteest\xc3\xa4. Lain noudattamista yleisesti valvoo poliisi, pys\xc3\xa4k\xc3\xb6intikieltojen osalta my\xc3\xb6s kunnallinen pys\xc3\xa4k\xc3\xb6inninvalvonta, ja mm. ammattikuljettajien lepoaikojen osalta my\xc3\xb6s tulli, Rajavartiolaitos ja ty\xc3\xb6suojeluviranomaiset. Laissa s\xc3\xa4\xc3\xa4det\xc3\xa4\xc3\xa4n tienk\xc3\xa4ytt\xc3\xa4j\xc3\xa4n velvollisuuksista, vastuista, huomioinnista, reagoinnista, itsens\xc3\xa4 ilmoittamisesta, rangaistuksista sek\xc3\xa4 oikeuksista. Lis\xc3\xa4ksi s\xc3\xa4\xc3\xa4det\xc3\xa4\xc3\xa4n my\xc3\xb6s viranomaisten toimivallasta mm. liikennemerkin asettamiseen liittyen._NEWLINE_Eduskunta hyv\xc3\xa4ksyi Suomen ensimm\xc3\xa4isen tieliikennelain vuonna 1926. Sen korvasi vuonna 1957 uusi laki. Nykyinen tieliikennelaki ja sit\xc3\xa4 t\xc3\xa4ydent\xc3\xa4v\xc3\xa4 tieliikenneasetus astuivat voimaan huhtikuun alussa 1982. 2013 Liikenne- ja viestint\xc3\xa4ministeri\xc3\xb6 aloitti lain kokonaisuudistuksen valmistelun.\n_START_SECTION_\n1. Luku - Yleisi\xc3\xa4 s\xc3\xa4\xc3\xa4nn\xc3\xb6ksi\xc3\xa4\n_START_PARAGRAPH_\nLuvussa s\xc3\xa4\xc3\xa4det\xc3\xa4\xc3\xa4n, ett\xc3\xa4 tieliikennelaki koskee p\xc3\xa4\xc3\xa4asiassa liikennett\xc3\xa4 tiell\xc3\xa4 ja ettei sit\xc3\xa4 sovelleta rautatieliikenteeseen. \xc2\xa7\xc2\xa02\xe2\x80\x933 m\xc3\xa4\xc3\xa4ritell\xc3\xa4\xc3\xa4n ja tarkennetaan mit\xc3\xa4 kulloisellakin termill\xc3\xa4 tahdotaan laissa tarkoittaa kuten: ajokaistalla, pihakadulla, tienk\xc3\xa4ytt\xc3\xa4j\xc3\xa4ll\xc3\xa4, jalankulkijalla, raitiotiell\xc3\xa4..., joita koko tieliikennelaissa tullaan k\xc3\xa4ytt\xc3\xa4m\xc3\xa4\xc3\xa4n. S\xc3\xa4\xc3\xa4det\xc3\xa4\xc3\xa4n tienk\xc3\xa4ytt\xc3\xa4j\xc3\xa4n yleiset velvollisuudet sek\xc3\xa4 hierarkia, miss\xc3\xa4 j\xc3\xa4rjestyksess\xc3\xa4 tulee liikenteenohjausta noudattaa.'